**Teresa OÜ tehniliste abivahendite üürilepingu üldtingimused**

*Kehtivad alates 01.02.2021*

1. **Üldtingimused**
	1. Käesolevad Teresa OÜ tehniliste abivahendite üürilepingu üldtingimused (edaspidi **Üldtingimused**) sätestavad Teresa OÜ poolt tema omandis olevate tehniliste abivahendite (edaspidi **Vara**) füüsilisele või juriidilisele isikule tasu eest kasutusse andmise tingimused. Üldtingimused on Teresa OÜ (edaspidi **Üürileandja**) ja juriidilise või füüsilise isiku (edaspidi **Üürnik**) vahel Vara kasutusse andmisel sõlmitud üürilepingu (edaspidi **Üürileping**) lahutamatuks osaks ja Üürilepingu pooltele täitmiseks kohustuslikud.
	2. Üürileandja annab Vara Üürnikule üürile tähtajatult, kui Üürilepingus pole märgitud teisiti.
	3. Üürnik vastutab Üürileandja ees Üüri tasumise eest täies ulatuses olenemata riigitoetuse olemasolust või muutumisest Üürilepingu kehtivuse ajal.
	4. Tähtajatu Üürileping lõppeb kahepoolse Vara tagastusakti allkirjastamisel või Üürilepingu erakorralisel ülesütlemisel. Tähtajaline Üürileping lõppeb tähtaja möödumisel või Üürilepingu erakorralisel ülesütlemisel
	5. Lepingu lisad on Üürilepingu lahutamatu osa.
2. **Üür**
	1. Üüri arvestatakse alates Üürilepingu sõlmimise päevast iga kalendrikuu eest. Üürnik on kohustatud Üüri tasuma ettemaksuna.
	2. Üüri arvestatakse Üürileandja ja Üürniku vahel sõlmitud Üürilepingus sätestatud suuruses. Üür tuleb tasuda iga kuu 5. kuupäevaks Üürileandja Üürilepingus ära näidatud arveldusarvele.
	3. Kui Üürnik ei tagasta Vara tasutud perioodi lõppemisel, koostab Üürileandja arve järgneva kuu kohta. Arve saadetakse Üürnikule Üürilepingus märgitud postiaadressil või e-posti aadressil vastavalt Üürilepingu sõlmimisel Üürniku poolt avaldatud soovile.
	4. Kui Üürnik tagastab Vara selle üürile andmise päeval arvestatakse üüri 1 (ühe) kalendrikuu eest.
	5. Vara tagastamisel ei ole Üürileandja kohustatud enammakstud Üürisummat Üürnikule tagastama.
	6. Üürnik ja Üürileandja võivad Üürisumma tasumisel lähtuda ka sotsiaalhoolekandeseaduse 3. peatüki 1. jaos (Abivahendi ostmisel või üürimisel tasu maksmise kohustuse riigi poolt ülevõtmine) sätestatust juhul kui vastavad sätted konkreetsele üürisuhtele kohalduvad.
3. **Üürileandja kohustub:**
	1. teostama Vara hooldustöid omal kulul Üürileandja juures. Vara hooldustöid (sh detailide vahetus) teostatakse üksnes Vara heaperemehelikul ja sihtotstarbelisel kasutamisel tekkinud puuduste kõrvaldamiseks. Üürileandjal ei ole kohustust teostada omal kulul järgmisi töid: sisekummi läbitorke parandus;
	2. Vara purunemisel (olukord, kus Vara seisukorra taastamine on võimalik remonttööde teostamise korral) esitama Üürnikule Vara parandamise remondikalkulatsiooni Üürilepingus märgitud e-posti aadressil;
	3. Vara hävinemisel\*\* esitama Üürnikule Vara väärtust tõendavad dokumendid Üürilepingus märgitud e-posti aadressil.
4. **Üürileandjal on õigus:**
	1. Vara hävinemisel (olukord, kus Vara seisukorra taastamine ei ole võimalik) või remondivõimaluse puudumisel lõpetada Üürileping erakorraliselt ilma etteteatamistähtaega järgimata ja nõuda Üürnikult Vara tagastamist hiljemalt 2 päeva jooksul;
	2. kontrollida Vara seisukorda;
	3. keelduda Vara hooldus- ja remonttööde teostamisest, kui Üürnikul on tekkinud võlgnevus Üüri tasumisel;
	4. keelduda Üürniku poolt esitatud remondikalkulatsiooni kinnitamisest;
	5. Vara mittesihipärasel kasutamisel või rikkumisel Üürileping ühepoolselt üles öelda ilma etteteatamistähtaega järgimata ja nõuda Üürnikult Vara tagastamist hiljemalt 2 päeva jooksul, sh keelduda muu Vara üürimisest kuni sissenõutavaks muutunud nõuded on Üürniku poolt täies ulatuses tasutud;
	6. nõuda puhastamata tagastatud Vara eest leppetrahvi summas 50 (viiskümmend) eurot;
	7. võlgnevuse tekkimisel võla sissenõudmiseks rakendada kõiki seadusandlusega lubatud vahendeid;
	8. muuta Vara üürisummat 1 (üks) kord kalendriaastas või kui see tuleneb muudatustest Eesti Vabariigi õigusaktides.
5. **Üürnikul on õigus:**
	1. igal ajal olenemata põhjusest Üürileping üles öelda teatades sellest Üürileandjale kirjalikku taasesitamist võimaldavas vormis ette vähemalt 14 päeva v.a. tähtajalise lepingu korral;
	2. tellida toote transport Üürniku poolt märgitud aadressile hinnaga 32 (viisteist) eurot Tallinna siseselt ning väljaspool Tallinnat kokkuleppel. Üürnik kohustub transpordi eest tasuma enne transpordi teenuse osutamist. Transporditasu sisaldab toote edasi-tagasi transporti
6. **Üürnik kohustub:**
	1. mitte Vara ümber ehitama, parendama, tegema Varale muudatusi või Vara võõrandama;
	2. Üürilepingu sõlmimisel esitama isikut tõendava dokumendi ja avaldama Üürileandjale oma elukoha/tegevuskoha aadressi, telefoni numbri ja e-posti aadressi ning nende muutumisest teavitama Üürileandjat 3 (kolme) kalendripäeva jooksul;
	3. tasuma Üüri tähtaegselt. Üüri tasumisega viivitamisel kohustub Üürnik maksma Üürileandjale viivist 0,06 % tasumata summast iga viivitatud kalendripäeva eest;
	4. Vara üürimisel, mille kasutamine eeldab potti, kohustub Üürnik poti välja ostma
	5. teatama Üürileandjale viivitamatult kirjalikult Vara purunemisest, hävinemisest või kaotsiminekust. Vara purunemise korral Üürileandja poolt esitatud remondikalkulatsiooniga mitte nõustumisel kohustub Üürnik esitama Üürileandjale omapoolse remondikalkulatsiooni 2 kalendripäeva jooksul, mis järel tuleb Üürnikul lasta Vara 7 (seitsme) kalendripäeva jooksul parandada.
	6. Vara hävinemisel, kaotsiminekul, õigeaegselt parandamata jätmisel või õigeaegselt tagastamata jätmisel kohustub Üürnik hüvitama Üürileandjale Vara väärtuse vastavalt Üürilepingus märgitud Vara väärtuse summale. Üürnik vastutab käesolevas punktis sätestatud kohustuse täitmise eest ka juhul, kui Vara purunemine, hävimine või kaotsiminek on põhjustatud kolmanda isiku poolt.
	7. kasutama Vara sihtotstarbeliselt, säästlikult ja heaperemehelikult;
	8. mitte andma Vara allüürile ega kasutamiseks kolmandatele isikutele, samuti ei sõlmi Üürnik leipinguid ega kokkuleppeid Vara müümiseks või pandi või mis tahes muude kolmandate isiku õiguste või nõuetega koormamiseks ilma Üürileandja eelneva kirjaliku nõusolekuta;
	9. korrapäraselt Vara puhastama, teostama selle kontrolli ja hooldustöid vastavalt lepingu Lisas 1 märgitule;
	10. võimaldama Üürileandja esindajale Vara seisukorra kontrolli teostamiseks Varale juurdepääsu;
	11. tagastama puhastatud Vara Üürileandjale Üürilepingu lõppemisel.
7. **Vääramatu jõud**
	1. Üürnik ei vastuta Üürileandja ees viimase Varale tekkinud kahjude eest, mis on tingitud sõjast, blokaadist, maavärinast või teistest vääramatu jõu iseloomuga asjaolude esinemisest.
	2. Kui Üürnik viitab vääramatu jõu iseloomuga asjaolude esinemisele, on ta kohustatud neid Üürileandja nõudmisel tõendama.

**LISA 1**. **Hooldusjuhis Üürnikule**

**Sagedusega 1 kord kuus:**

* Rehvid – kontrollida õhu rõhku rehvides, kui rõhk on langenud alla rehvi küljele märgitu, pumbata ettenähtud rõhuni. Erand – plastikvelgedel rehvide maksimaalne rõhk on 2,5 bari;
* Väiksed rattad – kontrollida rataste veeretavust, vajadusel eemaldada esikahvli ja ratta vahelt sinna kogunenud mustus;
* Pidurid – kontrollida pidurite efektiivsust normaalrõhuni pumbatud kummidega, kontrollida piduriklotside seisukorda. Alarõhuliste rehvide ja kulunud piduriklotsidega võivad pidurid olla ebaefektiivsed;
* Raam, polsterdus (sh iste, seljatugi) – puhastada niiske lapiga, vajadusel kasutada kergetoimelist puhastusvahendit või seebivett

**Sagedusega 1 kord kolme kuu jooksul:**

* Kontrollida, et rattad ei ole kõverad, plastikveljed on terved ja mõradeta;
* Kontrollida, et raamil pole mõrasid;
* Õlitada raamistiku liugtorusid ja liugsiine. Üürileandja soovitab õlitamisel kasutada WD-40 õli, mis on saadaval Üürileandja esindustes. Mitte kasutada toiduõli;
* Kanda õli kõigile liigenduskohtadele, v.a ratastoolide jalatugedele ja lükkamisrõngastele, mille liikumispinnad peavad olema puhtad ja õlitamata.

**Hoiatused Üürnikule:**

* Ärge kasutage abivahendit pesemisel, duši all käimiseks ega veekogudes, kui abivahend pole selleks ette nähtud;
* Ärge kasutage tehniliselt mittekorras abivahendit – pöörduge Üürileandja esindusse.